## La Generalitat compensa el sector pesquer per l’augment del preu del gasoil derivat de la guerra d’Ucraïna

*** El conseller d’Agricultura, Aigua, Ramaderia i Pesca, Miguel Barrachina, ha assegurat que a la fi d’enguany es convocaran ajudes per més de 15 milions d’euros per a millores en el sector
* La Conselleria ja ha abonat prop de quatre milions d’euros per a compensar la parada biològica de 2022 i ha publicat la convocatòria de sis milions per a la de 2023**

El conseller d’Agricultura, Aigua, Ramaderia i Pesca, Miguel Barrachina, ha assegurat que constituïx una prioritat per al Consell “fer costat al sector pesquer i continuar ajudant amb subvencions perquè puguen fer front a la situació que estan vivint, derivada de la guerra d’Ucraïna, per l’increment del preu del gasoil”.

Així, Barrachina ha explicat que “s’acaba de publicar una convocatòria d’ajudes per la qual es concediran 150.000 euros als armadors dels vaixells per a intentar donar cobertura als elevats preus i que les conseqüències siguen menys negatives per a un sector que és fonamental en la consolidació del sector primari de la Comunitat Valenciana”. L’import màxim de l’ajuda podrà arribar al total del sobrecost del gasoil consumit en el període comprés entre l’1 de juliol i el 31 de desembre de 2022.

**Ajudes per parada biològica**

El conseller també ha assegurat que “defendre els nostres pescadors i ajudar-los en estos moments tan complicats és un deure moral que tenim les administracions públiques i, per esta raó, hem fet un esforç econòmic molt important per a poder pagar els quatre milions per l’atur biològic de l’any 2022 que no va ser abonat pel Consell de Botànic”.

En este sentit, la Conselleria d’Agricultura, Aigua, Ramaderia i Pesca ha publicat una orde d’ajudes per valor de sis milions d’euros per a fer front a l’atur biològic de l’any 2023. “Sabedors de la importància que tenen estes ajudes i amb l’objectiu d’agilitzar-les al màxim, des de la Conselleria ja s’han dut a terme les labors de comprovació perquè els pagaments puguen ser atesos abans que acabe l’any”, ha assegurat el conseller.

Barrachina ha anunciat que “per a finals d’enguany convocarem una ajuda anticipada de 15,2 milions, que tindrà caràcter bianual, destinada a millores en el sector pesquer, que permetrà inversions en embarcacions, aqüicultura i transformació”.

Fecha: 02/08/2024